钦定古今图书集成/明伦汇编/官常典/第322卷 > 王时中
## 钦定古今图书集成/明伦汇编/官常典/第322卷 > 王时中

按《明外史李钺传》：“时中，字道夫，黄县人。弘治三年进
士。授鄢陵知县。尝出郊，旋风拥马首，时中曰：‘冤气也’。
迹得尸眢井，乃妇与所私者。杀之，遂伏辜。召拜御史，
督察畿辅马政。正德初，请革近畿皇庄，不报。吏部尚
书马文升致仕，时望属刘大夏、闵珪。时中诋珪和媚，
大夏昏耄，两人各求退，焦芳遂得之，众咸咎时中。出”
按宣、大，逮系武职贪污者百馀，为东厂太监丘聚所
奏。刘瑾捕时中下诏狱，荷重枷通衢。时中病甚，其妻
往省，遇都御史刘宇，哭且诟。宇不得已言于瑾，释之，
谪戍铁岭卫。瑾诛，起四川副使，迁湖广按察使。以右
佥都御史巡抚宁夏。世宗立，召为右副都御史。父丧
除，起故官。会上章圣太后尊号，时中言“本生”二字不
当去。及上册宝，百官陪列不至者九人，时中与焉。帝
责对状。已而贳之。历兵部左侍郎，代李钺为尚书。中
官黄英等多所陈请，时中皆执不可。序蓟州平盗功，
滥及通州守备鄢祐，为言官李鸣鹤等所劾。时中乞
休，且诋言者。给事中刘世扬等言时中不当逞忿箝
言官。帝乃切责时中，令归听勘。兵部尚书李承勋卒，
复起时中代之。御史郭希愈请重兵部侍郎之选，以
边臣有才者两人分掌边方、内地军务。吏部议从之。
时中言“非祖宗临时遣将意”，帝遂从其议。帝欲用王
宪于兵部，乃调时中刑部尚书。坐论御史冯恩狱，落
职闲住。始，恩疏诋时中，及是以宽恩得罪，时称为长
者。久之，遇赦，复官致仕。